निकेन चेस च्याम्पियन
भक्तपुरका युवा खेलाडी निकेन कुस्थाले बिहीबार कृष्णप्रसाद स्मृति अनलाइन बुद्धिचाल प्रतियोगिताको उपाधि जितेका छन् । उनले एघारौं चरणको खेलमा फिडे मास्टर क्षितिज भण्डारीसँग बराबरी खेलेर उपाधि जिते । उनले साढे ९ अंक बटुलेका थिए ।
काठमाडौँ — भक्तपुरका युवा खेलाडी निकेन कुस्थाले बिहीबार कृष्णप्रसाद स्मृति अनलाइन बुद्धिचाल प्रतियोगिताको उपाधि जितेका छन् । उनले एघारौं चरणको खेलमा फिडे मास्टर क्षितिज भण्डारीसँग बराबरी खेलेर उपाधि जिते । उनले साढे ९ अंक बटुलेका थिए ।धनुषाका सुशील चौधरीले झापाका राजन सुवेदीलाई अन्तिम चरणमा पराजित गरी ९ अंक जोड्दै दोस्रो स्थान हात पारे । क्षितिज साढे ८ अंक जोडेर तेस्रो भए । उनले बद्रीलाल नेपालीलाई प्रोग्रेसिभ अंकमा पछि पारेका थिए । एघारौं चरणमा दोलखाका आशिष फुयाललाई हराएका बद्रीलाल चौथो भए । ललितपुर स्पोर्ट्स क्लबद्वारा आयोजित प्रतियोगितामा राजन सुवेदी, पूर्व नेपाल च्याम्पियन केशव श्रेष्ठ, स्याङ्जाका युवराज पौडेल, झापाका अर्जुन घिमिरे, भक्तपुरका सुमन सुवाल र काठमाडौंका चमन गाहामगर पाँचौंदेखि दसौं स्थानमा रहे । महिलातर्फ वर्तमान नेपाल च्याम्पियन सुजना लोहनी भइन् । दोस्रो र तेस्रोमा काठमाडौंका रिया श्रेष्ठ र इन्दिरा वस्ती रहे । प्रतियोगितामा १८०० मुनि रेटेडमा केशव कार्की, १६५० मुनि मन्त आचार्य र भेट्रानमा हेराकाजी महर्जन उत्कृष्ट भए ।नेपाल बुद्धिचाल संघका पूर्व कोषाध्यक्ष कृष्णप्रसाद श्रेष्ठको १३ औं दिनको पुण्यतिथिमा प्रतियोगिता भएको हो । १ सय ५१ खेलाडीले भाग लिएकामा ३१ खेलाडीलाई नगद पुरस्कार प्रदान गरिएको थियो ।